16.7.2019. | Vijesti

Pojačanje

Moubandje: Dinamo u Hrvatskoj kao PSG u Francuskoj

Veliko mi je zadovoljstvo da je François konačno s nama, s olakšanjem je i vidljivim smiješkom istaknuo Dinamov trener Nenad Bjelica prilikom predstavljanja igrača koji će uvelike osnažiti maksimirsku momčad.

Švicarski reprezentativac François Moubandje potpisao je trogodišnji ugovor s plavima, pojačat će lijevu stranu maksimirske obrane, a detalje je na medijskom predstavljanju pojasnio i sam trener Bjelica:

– Moubandje je u ovom prijelazom roku bio naša prva želja za mjesto lijevoga beka. Evo, nakon dva mjeseca uspjeli smo realizirati transfer i vrlo smo sretni i zadovoljni da je tu s nama. Htio bih zahvaliti izborniku švicarske reprezentacije, Vladimiru Petkoviću, koji nam je puno pomogao pri realizaciji ovoga posla i na neki način uvjerio Françoisa da je Dinamo klub koji mu može ponuditi puno u karijeri. Zahvaljujem i svima ostalima koji su sudjelovali u ovom poslu. Dobivamo iskusnoga igrača, 29 mu je godina, dobivamo igrača koji ima nekoliko sezona u prvoj francuskoj ligi u Toulouseu. Prije toga je igrao u Švicarskoj, a i reprezenativac je, tako da sam siguran da smo doveli vrlo kvalitetnoga igrača. Osim toga, veliki je profesionalac, sjajna osoba, a to mi je najvažnije pri dovođenju igrača. Dakle, da je pravi karakter. Igračke kvalitete smo ionako vidjeli.

Sam Moubandje sramežljivo je pozdravio sa – „dobar dan“.

– Došao sam u u dobru momčad s kojom želim ući u Ligu prvaka. To mi je veliki izazov. Dinamo je veliki klub koji stalno osvaja trofeje, kao PSG u Francuskoj. Dakle, cilj je stalno pobjeđivati, to je dio mentaliteta. Došao sam naporno raditi i pomoći u plasmanu u Ligu prvaka – istaknuo je Moubandje.

Što je znao o Dinamu prije samoga dolaska?

– Puno mi je toga rekao moj suigrač iz reprezentacije, Mario Gavranović. Znao sam da je Dinamo u HNL-u osvoijio 20 naslova prvaka. Gavranović mi je hvalio grad Zagreb. Osim toga, znam da su mnogi veliki igrači ponikli u Dinamu kao Luka Modrić, Mateo Kovačić. Svojedobno sam bio s mladom švicarskom reprezentacijom u Hrvatskoj, pobijedili smo 2:1 u Koprivnici, a ja sam u sučevoj nadoknadi asistirao Josipu Drmiću za pobjedu Švicarske.

Razgovarali ste sa švicarskim izbornikom Petkovićen o dolasku u Dinamo?

– Jesam. On je vrlo dobar trener, imamo dobar odnos. Rekao mi je da je Hrvatska dobra sredina za moj razvoj, da Dinamo osvaja trofeje i da je to dobar klub za nastavak moje karijere.

U vašem rodnom gradu Douali u Kamerunu postoji klub imena Dynamo...

– Da. I brat me podsjetio na to. I taj detalj budi nostalgiju.

Rođeni ste u Kamerunu, odrasli u Švicarskoj, govorite i engleski jezik... S koliko se jezika služite?

– Materinji mi je francuski, engleski sam učio u školi, a razumijem i njemački...

Na opasku o poznavanju njemačkog jezika Moubandjea je iznenađujuće pogledao i Nenad Bjelica, koji je 13 godina igrao i trenirao u Njemačkoj i Austriji, a uostalom, i živi u Klagenfurtu.

– Du sprichst Deutsch?!

Na iznenađujući trenerov upit, François je tiho i pomalo bojažljivo dodao:

– Ja...

Moubandjeov sugrađanin, rođen u Douali, upravo je ove godine bio svjetski sportski hit. U pitanju je košarkaš Pascal Siakam, centar Toronto Raptorsa, koji su senzacionalno osvojili naslov NBA prvaka.

– Jako volim košarku i drago mi je zbog Siakama. Ali, ja sam navijač Houstona. Razlog je taj što u Rocketsima igra moj prijatelj, Clint Capela.

Novinare je zanimalo trenerovo mišljenje o Moubandjeovim kvalitetama u obrambenom i napadačkom dijelu.

– U defenzivi je stvarno stabilan, a mi smo tražili baš takvoga igrača. Igrao je i na poziciji stopera i u nekim drugim sustavima na mjestu lijevoga beka. Pomoći će nam i ofenzivno i defenzivno, tu nema dvojbe. Ono što je vrlo važno je njegov karakter, a sve informacije koje imamo o njemu su odlične i vjerujem da će se brzo prilagoditi. Kad će debitirati? Vidjet ćemo. Danas je odradio prvi trening, napravit ćemo mali mikrociklus priprema. Nema žurbe, na toj poziciji imamo igrača koji je u dobroj formi, bit će puno utakmica i procijenit ćemo ovisno o tome kako se bude osjećao. Realno, za dva tjedna bi mogao biti u konkurenciji, recimo za utakmicu protiv Slavena Belupa – naglasio je trener Bjelica.

Hoće li trenirati odvojeno od momčadi, zajedno s Danijem Olmom, koji se tek vraća s odmora?

– Da. Danija čekujemo u petak na treningu. Odradit ćemo testiranja i nekolio će dana biti u individualnom progamu. Ali, priključivat ćemo ih radu s momčadi u onom dijelu u kojem to mogu s obzirom na trenutačno fizičko stanje.

Je li i Dinamu kompliment kad igrači iz „liga petice“ žele doći u klub?

– Nije lako devesti igrača ovakve razine, dakle švicarskog reprezentativca sa šest godina iskustva u francuskoj ligi. Slično je bilo i s Kevinom Theophileom. I taj detalj pokazuje veličinu Dinama. Rekao sam i Françoisu, veliki su igrači nastupali u ovom klubu, veliki i sad igraju u ovom klubu, Dinamo je stalno na europskoj sceni, bilo u Ligi prvaka ili Europa ligi. Zagreb je lijep grad za živjeti, a osim manjka publike u domaćem prvenstvu, nema razloga da igrač ne dođe u klub kao Dinamo – zaključio je trener Bjelica.